ดูแลค่าเงินบาทดีทุนสำรองระหว่างประเทศเพิ่ม
ธปท.เผยทุนสำรองระหว่างประเทศเพิ่มขึ้นอยู่ที่1.592 แสนล้านเหรียญสหรัฐ คาดเพิ่มตามการเข้าดูแลค่าเงินบาทที่ปรับแข็งค่าขึ้น
12 มิ.ย. 2558

ธปท.เผยทุนสำรองระหว่างประเทศเพิ่มขึ้นอยู่ที่1.592 แสนล้านเหรียญสหรัฐ คาดเพิ่มตามการเข้าดูแลค่าเงินบาทที่ปรับแข็งค่าขึ้น
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 5 มิ.ย.ที่ผ่านมาอยู่ที่ระดับ 1.592 แสนล้านเหรียญสหรัฐ หรือ ประมาณ 5.371 ล้านล้านบาท เพิ่มขึ้น 700 ล้านเหรียญสหรัฐ หรือ ประมาณ   2.36 หมื่นล้านบาท หากคิดอัตราแลกเปลี่ยนในตลาดปัจจุบันที่เคลื่อนไหวอยู่ระดับ 33.69 บาท/เหรียญสหรัฐ จากเทียบกับสัปดาห์ก่อนหน้าทุนสำรองอยู่ที่ระดับ 1.585 แสนล้านเหรียญสหรัฐ หรือประมาณ 5.345 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.81 หมื่นล้านเหรียญสหรัฐ ลดลง 1,000 ล้านเหรียญสหรัฐ เมื่อเทียบกับสัปดาห์ก่อนหน้าที่ 1.91 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิที่รวมทุนสำรองฯและ Forward แล้วในปัจจุบันอยู่ที่ระดับ 1.773 แสนล้านเหรียญสหรัฐ
ด้านนักวิเคราะห์ คาดว่า ระดับทุนสำรองประเทศที่ปรับลดลงเล็กน้อย คาดว่าเป็นเพราะทางการมีความจำเป็นต้องเข้าดูแลเงินบาทที่ปรับแข็งค่าขึ้นในช่วงสัปดาห์ที่ผ่านมา ด้วยการเข้าซื้อเงินเหรียญสหรัฐในตลาดเข้าสะสมในทุนสำรองบ้าง เพื่อไม่ให้เงินบาทผันผวนปรับแข็งค่ามากเกินไป โดยสัปดาห์ที่ผ่านมาเงินบาทแข็งค่าขึ้นจากระดับ 33.80-33.90 บาท/เหรียญสหรัฐ มาเคลื่อนไหวระดับ 33.69 – 33.72 บาท/เหรียญสหรัฐ  
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. ในปัจจุบันอยู่ที่ 1.533 ล้านล้านบาท ลดลงเล็กน้อยจากสัปดาห์ก่อนหน้าที่ 1.557 ล้านล้านบาท ซึ่งสะท้อนสะภาพคล่องเงินสดในระบบหรือเงินในมือประชาชนปรับลดลง